Internet Relay Chat

Internet Relay Chat (IRC) es un forma de communication instantanee trans le Internet. IRC es un predecessor del applicationes de messageria instantanee.

 Retes e canales 

IRC consiste de retes independente e decentralisate de servitores al quales on pote connecter se con programmas-clientes special. Le protocollo de IRC es public, e il ha multe implementationes de clientes (e de servitores). Differentemente del popular servicios de messageria instantanee, il non ha un identification inherente que on debe acquirer; illo es typicamente un medio alquanto plus anonyme que le servicios de messageria instantanee.

Un rete IRC se divide in canales, cameras virtual in le quales on pote parlar con altere participantes como un gruppo. Un canal de IRC ha un nomine, comenciante con "#" (p.ex. "#interlingua"), e un linea de topico. Alcun participantes in omne canal ha le privilegio de operator ("op"), qui les da le poter de cambiar le configurationes, de "calcar" le personas obstructive del canal, e de impartir le mesme privilegio a alteres. Dependente del rete de IRC individual il pote haber nivellos de privilegio plus affinate.

 Historia 

IRC esseva create per Jarkko Oikarinen (WiZ) in augusto 1988. Illo esseva scribite initialmente pro substituer un programma appellate MUT (Multi-User Talk) in un BBS appellate OuluBox in Finlandia. Jarkko Oikarinen se inspirava in Bitnet Relay Chat qui operava super le rete Bitnet.

 Diversitate de retes IRC 

Originalmente tote le servitores de IRC esseva interconnectite in un singule rete, IRCNet, sed tosto illo se divideva a causa de conflictos interne in duo retes separate, causante le inception de EFNet e initiante un longe tradition de divisiones ulterior. Hodie il ha multe retes diverse de IRC, parve e grande; le majores include IRCNet, EFNet, UnderNet, Dalnet e QuakeNet. Illos executa varie implementationes de servitores de IRC, sed le protocollo exponite al usatores de IRC es multo similar, e on pote acceder a tote le retes de IRC con le mesme software-cliente.

 Avantages de IRC 

Ben que altere formas de messageria instantanee generalmente es plus popular, IRC ancora il ha adherentes loyal inter multe enthusiastas de computatores. Le principal avantages de IRC super le typic applicationes de messageria instantanee es:
 IRC ha un protocollo specificate publicamente, permittente un diversitate de programmas-clientes sin necessitate de ingenieria in reverso o questiones de legalitate.
 Le retes IRC generalmente opera sin scopo lucrative e non es mantenite per le publicitate commercial.
 IRC es plus adaptate al usator experte debite al multe optiones disponibile.
 Stabilir un servitor de IRC super un servitor de Internet es relativemente simple.
 IRC ha un grande base de usatores experimentate in etiquetta in linea ("netiquette").

 Bots 

In addition al participantes human, il ha etiam multe programmas qui es clientes, denominate "bots" (abbreviation de "robot"). Le bots appare in le canal como altere participantes, lo qui pote initialmente confunder le novicios qui non comprende que illes interage con un programma computatorial.

Le prime bot esseva scribite per Greg Lindahl e functionava como moderator pro le joco de Wumpus, e le jocos es ancora un application popular del bots, sed le major parte del bots moderne es usate pro mantener le privilegios de operator (controlar canales), o functionar como punctos de contacto pro excambio de information (un responditor telephonic, transferentia de files, etc.) Il ha etiam bots malitiose, designate pro irritar altere usatores (per exemplo, per inviar le messages in excesso).

 Protocollos 

RFC 1459 describe le protocollo usate per le IRC2 primordial; 2810, 2811, 2812 e 2813 describe conjunctos de extensiones proponite al IRC. Le major parte del implementationes de IRC consiste de IRC2 con varie accessorios e extensiones de protocollo, resultante in incompatibilitates impediente le connexion de servitores qui executa softwares differente.

 Securitate 

IRC es un protocollo de texto pur, lo qui significa que illo es totalmente possibile usar IRC via telnet, ben que isto es assi incommode. Pro isto illo es minus secur que le communicationes cryptographate. Proque le connexiones de IRC non es cryptographate e typicamente se mantene durante longe periodos, illos es un scopo attractive pro hackers. A causa de isto, un politica de securitate attente es necessari pro assecurar que un rete de IRC non es susceptibile a un attacco como un guerra de domination de IRC.

IRC serviva como un laboratorio primordial pro multe typos de attaccos super le Internet, como usar messages ICMP false e inattingibile pro rumper connexiones de IRC basate super TCP pro irritar usatores o facilitar dominationes.

Il debe totevia esser dicite que le major parte del programmas de messageria instantanee equalmente non es assecurate con le cryptographia o con altere mesuras. Le usator remane responsabile pro su proprie securitate.

 Lista de clientes de IRC popular 

 Clientes independente de platteforma
 ChatZilla
 Windows
 mIRC
 Klient
 Trillian
 pIRCh
 vIRC
 XChat
 Unix:
 IIRC
 ircII
 BitchX
 XChat
 irssi
 epic
 Mac OS
 IRCle
 Amiga
 AmIRC

Categoria:Internet
Categoria:Abbreviationes